Սկսած 2008 թվականից՝ «Մխիթար Սեբաստացի» կրթահամալիրը իրականացնում է «Թվային միջոցները հանրակրթության արդյունավետ գործիքներ» բաց ստուգատեսները: 2012թ. այն վերանվանվեց «Հանրակրթական Դիջիթեք»: Տարեց-տարի փոխվում էր նաև կազմակերպման և նյութերի ներկայացման ձևը: Սկզբում նյութերը ներկայացվում էին ըստ տարիքային խմբերի և առարկաների: Այնուհետև դրանք ներկայացնում էին տարատարիք խմբերը, և յուրաքանչյուր խմբին նշանակվում էր մեկ ՏՀՏ մասնագետ և մեկ դասավանդող պատասխանատու: 2013 թվականից Հանրակրթական Դիջիթեքը դարձավ ուսումնական նախագիծ, որի պատասխանատուն լինելու էր կրթահամալիրի դպրոցներից մեկը: «Հանրակրթական Դիջիթեք 2013» 5-րդ ստուգատեսի կազմակերպիչն էր կրթահամալիրի Հիմնական դպրոցը, իսկ կազմակերպիչ-տնօրենը` Սրբուհի Աղաբաբյանը: Ստուգատեսի կազմակերպիչներն ու դպրոցի պատասխանատուները մշակեցին անվանակարգերը, որոնց պատասախանատուները, իրենց հերթին, սահմանեցին այդ անվանակարգերին ներկայացվող պահանջներ: Շուրջ մեկ ամիս ընդունվում էին հայտերը, որոնք լրացվում էին առցանց: Սա արդյունավետ նորություն էր: Լրացված հայտը միանգամից հայտնվում էր համապատասխան անվանակարգում: Ստուգատեսի մասնակից կարող էին լինել նախակրթարանների սաներ, հանրակրթական դպրոցների սովորողներ, ծնողներ, ուսուցիչներ, այլ մասնագետներ: 2013 թ. ստուգատեսի ամփոփումը կայացավ փետրվարի 17-ին, որի արդյունքում եղան բազմաթիվ մրցանակակիրներ` տարբեր անվանակարգերում: